KIRJALLINEN KYSYMYS E-0009/98 komissiolle esittäjä(t): Patricia McKenna (V) (29. tammikuuta 1998)

Aihe: Ydinaineen jälleenkäsittely ja radioaktiivinen jäte

Britannian radioaktiivisen jätteen käsittelyn neuvoa-antava komitea (Radioactive Waste Management Advisory Committee, RWMAC) julkaisi äskettäin 17. vuosikertomuksensa.

Kertomuksessa suositellaan mm. että jälleenkäsiteltäväksi toimitettava käytetty ydinpolttoaine olisi luokiteltava radioaktiiviseksi jätteeksi, jos jälleenkäsittelyssä takaisin saatavaa plutoniumia ja uraania ei käytetä uudelleen.

Britannian plutoniumvarastot kasvavat jatkuvasti, sillä Britannian käytetty ydinpolttoaine jälleenkäsitellään Sellafieldissä. Plutoniumia ei kuitenkaan käytetä uudelleen Britanniassa.

Lukuisissa tutkimuksissa on tarkasteltu sitä vaaraa, että plutoniumia päätyy sellaisille kumouksellisille ryhmille, jotka voisivat rakentaa alkeellisen teknologian avulla karkeatekoisia ydinaseita.

Onko komissio samaa mieltä siitä, että paras tapa Britannian plutoniumvarantojen kasvun ehkäisemiseksi on kannustaa Britanniaa lopettamaan jälleenkäsittely? Voiko komissio taata tekevänsä kaikkensa, jotta EU ei enää myöntäisi tukea tai lainoja, joilla edistetään ydinaineiden jälleenkäsittelyä EU:ssa tai kolmansissa maissa?

Komission jäsenen Ritt Bjerregaardin komission puolesta antama vastaus (31. maaliskuuta 1998)

Yleisesti ollaan yhtä mieltä siitä, että käytettyä ydinpolttoainetta olisi pidettävä radioaktiivisena jätteenä, jos sitä ei ole tarkoitettu myöhemmin käytettäväksi. Jos käytetty ydinpolttoaine toimitetaan jälleenkäsiteltäväksi, tarkoituksena on tavallisesti ottaa talteen uraani ja plutonium myöhempää käyttöä varten (jälleenkierrätykseen) ja minimoida korkea-aktiivisena jätteenä käsiteltävän aineen määrä. Jos ennen käytetyn polttoaineen toimittamista jälleenkäsiteltäväksi päätetään, ettei mitään tuotteista käytetä, päätös on käytetyn polttoaineen ja radioaktiivisten jätteiden huollon turvallisuutta koskevan uuden yhteisen yleissopimuksen mukainen. Yleissopimuksen mukaan tällaista polttoainetta voidaan pitää jätteenä ja sen jälleenkäsittelyä yhtenä jätehuollon vaiheena.

Erotetun plutoniumin varastot Yhdistyneessä kuningaskunnassa kasvavat jatkuvasti. Tosin on huomattava, ettei kaikki plutonium kuulu Yhdistyneelle kuningaskunnalle, vaan yrityksille, jotka toimittavat polttoaineensa sinne jälleenkäsiteltäväksi. Myöskään kaikkea Yhdistyneen kuningaskuntien reaktoreista peräisin olevaa käytettyä polttoainetta ei ole tarkoitettu jälleenkäsiteltäväksi. Sellafieldissä plutonium varastoidaan turvallisesti ja varmasti sen omistajasta riippumatta. Lisäksi sinne on rakennettu uusi sekaoksidipolttoaineen (Mox) valmistuslaitos, jossa käytetään raaka-aineena jälleenkäsittelystä saatavaa plutoniumia ja palautetaan se asiakkaille uutena polttoaineena.

Joissakin jäsenvaltioissa kaikki käytetty ydinpolttoaine käsitellään jätteenä ja varastoidaan suoraan loppusijoituspaikkaan ilman jälleenkäsittelyä. Toisissa jäsenvaltioissa taas periaatteena on jälleenkäsitellä käytetty polttoaine niin, että talteen otettu plutonium ja uraani voidaan jälleenkierrättää. Jälkimmäisen menettelyn valitsevat jäsenvaltiot tarvitsevat tulevaisuudessa jatkuvasti jälleenkäsittelylaitoksia, joita ovat Sellafield Yhdistyneessä kuningaskunnassa ja Haag Ranskassa.

Jälleenkäsittelyn valitseminen kasvattaa aluksi erotetun plutoniumin varastoja, kunnes sekaoksidipolttoaineen kysyntä lisääntyy niin, että sen valmistukseen käytetään enemmän plutoniumia kuin mitä jälleenkäsittelystä saadaan talteen tai kunnes tehdään päätös plutoniumvarastojen loppusijoituksesta. Suosituin plutoniumin loppusijoitusmenetelmä niissä valtioissa, joissa plutoniumvarastoja on syntynyt asevarusteluohjelmien tuloksena, on valmistaa siitä sekaoksidipolttoainetta reaktoreissa poltettavaksi, minkä jälkeen jäljelle jäävä käytetty polttoaine mahdollisesti varastoidaan loppusijoituspaikkaan. Jälleenkierrätysmahdollisuus voisi myös tulla kysymykseen.

Komissio haluaa huomauttaa, että se on toteuttanut Euratomin perustamissopimuksen VII luvun mukaisten velvoitteidensa perusteella tarvittavat toimenpiteet sen varmistamiseksi, ettei Sellafieldin laitoksissa tuotettua ja sinne varastoitua plutoniumia ja sekaoksidipolttoainetta käytetä asiattomiin tarkoituksiin. Yhteisö myöntää tukia ja lainoja erityissääntöjen mukaan sekä sen perusteella, miten niillä voidaan vaikuttaa yhteisön tavoitteiden saavuttamiseen, mukaan lukien Euratomin perustamissopimuksessa määrätyt tavoitteet.